Pawel Bartoszek skrifar 21. febrúar 2014 06:00 Á seinasta kjörtímabili rak Ísland minnst tvær utanríkisstefnur . Annars vegar var það utanríkisstefna Íslands sem vildi ganga í Evrópusambandið og taka upp evru . Þetta Ísland vildi samþykkja kröfur Breta og Hollendinga í IceSave . Þetta var Ísland ríkisstjórnarinnar , eða öllu heldur Samfylkingarhluta hennar . Hinn stjórnarflokkurinn samþykkti þessa stefnu þegjandi og hljóðalaust , en augljóslega án mikils eldmóðs . Svo var það hin utanríkisstefnan , utanríkisstefna forsetans . Utanríkisstefna sem snerist um að tala illa um Evrópusambandið á opinberum vettvangi . Utanríkisstefna Íslands sem vildi ekki ganga í Evrópusambandið , vildi ekki semja við Breta og Hollendinga , vildi efla samskipti við Kínverja og Rússa , gera viðskiptasamninga við þau lönd og styggja ríkisstjórnir þeirra aldrei . Það er auðvitað ruglingslegt þegar þjóð hefur tvær utanríkisstefnur . Menn eru ekki endilega vanir því að forseti ríkis sem hefur beðið um að ganga í ESB rakki það í spað og spyrji hvers konar „ klúbbur þetta eiginlega sé “ . Eða að ríki semji um aðild að tollabandalagi og geri á sama tíma fríverslunarsamning við allt annað ríki . En nú hefur staðan einfaldast til muna . Framsóknarmennirnir þrír , forseti , forsætisráðherra og utanríkisráðherra , ganga í takt . Þetta er minna ruglingslegt . Ég veit ekki hvort mér finnst það betra . Við kusum þettaTil að gæta sanngirni þá er auðvitað ekki þannig að þessi nýja , andevrópska , prókínverska og prórússneska utanríkisstefna hafi ekkert lýðræðislegt umboð . Ólafur Ragnar vann seinustu forsetakosningar með nokkrum mun . Synjanir hans á lögum um IceSave voru staðfestar af kjósendum með afgerandi hætti . Fyrrum formaður Framsóknarflokksins , Guðni Ágústsson , var í hópi dyggustu stuðningsmanna forsetans . Framsóknarflokkurinn með sinn nýja InDefense-arm náði góðum árangri í seinustu kosningum . En , já , þessi utanríkisstefna datt ekki af himnum ofan . Fólk kaus hana . Með í sýningunniForseti Íslands mætti til Sotsjí ásamt tveimur ráðherrum . Forsetar hafa hingað til lítið mætt á Vetrarólympíuleika . Þjóðhöfðingjar margra annarra ríkja létu ekki sjá sig . Þar fyrir utan er nú ekki eins og þessi íþróttahátíð fái Íslendinga til að leggja niður vinnu . Við sendum oftast færri keppendur þangað en í Evróvisjón . Og þegar þjóðhöfðingi okkar mætir og tekur mynd af sér með Pútín þá hefur það eitthvað að segja . Það er stundum sagt að markmið Rússa með þessum leikum sé að sýna heiminum hitt og þetta . Ég held að markmið rússneskra stjórnvalda sé fyrst og fremst að sannfæra eigin borgara um að þeir búi í öflugu og nútímalegu ríki sem aðrir í heiminum virði og líti upp til . Við höfum nú gert okkar til að hjálpa til í þeirri leiksýningu . Ráðherra les upp úr Ítar-TassSeinast í vikunni gerði utanríkisráðherrann eiginlega gott betur með því að taka undir málstað Rússa í málefnum Úkraínu með því að halda því fram að í raun bæri Evrópusambandið ábyrgð á ástandinu í Úkraínu . Þetta er athyglisverður vinkill . Ástandið í Úkraínu er nú svipað því sem það var í Rússlandi á 10. áratugnum . Olígarkar ráða miklu , fjölhyggjan á í vök að verjast og veruleg hætta er á að Úkraína fari sömu leið og Rússland , Hvíta-Rússland eða Kasakstan , verði ríki þar sem kosningar eru lítið annað en fjarvistarsönnun fyrir ráðamenn til að halda áfram að herða völd sín . Deilurnar í Kíev snúast um hvort landið eigi að vera vestrænt fjölhyggjuríki eða pútínskt nær-einræði . Það ætti að vera auðvelt taka afstöðu í þeirri deilu . Það reynist hinum Moskvuvænu framsóknarmönnum hins vegar erfiðara en mörgum öðrum . Hýddar fyrir söngÉg ætla ekki að búa til falska valkosti . Við getum eflt tengsl okkar við nágrannaþjóðirnar án þess að ganga í ESB . Það má reyna . En núverandi utanríkisstefnu , stefnu sleikjuskapar við harðstjórnir , verður að linna . Þeir sem vilja geta farið á netið og séð myndband þar sem lögreglumenn í Sotsjí lemja meðlimi Pussy Riot með svipum . Þetta höfum við kosið : Utanríkisstefnu þar sem við nýtum hvert tækifæri til að standa í átökum við þau ríki sem ættu að standa okkur næst . Utanríkisstefnu sem tekur ekki stöðu með mannréttindum . Utanríkisstefnu þar sem við freistum þess að dýpka sambönd við ríki þar sem konur eru hýddar með svipum á götum úti fyrir það að hafa reynt að syngja lag . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .